PMIndiaData/PMIndiaSum huggingface dataset:
ଜାନୁୟାରୀ ୧୨ରେ କର୍ଣ୍ଣାଟକର ହୁବଲି ଠାରେ ୨୬ତମ ଜାତୀୟ ଯୁବ ମହୋତ୍ସବ ଉଦଘାଟନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାନୁୟାରୀ ୧୨, ୨୦୨୩ ଅପରାହ୍ନ ପ୍ରାୟ ୪ଟା ବେଳେ କର୍ଣ୍ଣାଟକର ହୁବଲି ଠାରେ ୨୬ତମ ଜାତୀୟ ଯୁବ ମହୋତ୍ସବ ଉଦଘାଟନ କରିବେ । ଏହି କାର୍ଯ୍ୟକ୍ରମ ଜାତୀୟ ଯୁବ ଦିବସ ଅବସରର ଆୟୋଜିତ ହେବ ଯାହା ସ୍ୱାମୀ ବିବେକାନନ୍ଦଙ୍କ ଜୟନ୍ତୀ ଅବସରରେ ତାଙ୍କ ଆଦର୍ଶ, ଶିକ୍ଷା ଓ ଅବଦାନକୁ ସମ୍ମାନ ଜଣାଇ ପାଳିତ ହୋଇଥାଏ । ଆମ ପ୍ରତିଭାବାନ ଯୁବପୀଢିଙ୍କୁ ଜାତୀୟ ସ୍ତରରେ ସୁଯୋଗ ଦେବା ସହ ସେମାନଙ୍କୁ ଦେଶ ନିର୍ମାଣରେ ବ୍ରତୀ କରିବା ଉଦ୍ଦେଶ୍ୟରେ ଜାତୀୟ ଯୁବ ମହୋତ୍ସବ ପ୍ରତିବର୍ଷ ପାଳିତ ହୁଏ । ଏହା ଦେଶର ଭିନ୍ନ ଭିନ୍ନ ସ୍ଥାନର ସଂସ୍କୃତିକୁ ଗୋଟିଏ ମଞ୍ଚକୁ ଆଣିଥାଏ ଓ ଅଂଶଗ୍ରହଣକାରୀଙ୍କୁ ଏକ ଭାରତ, ଶ୍ରେଷ୍ଠ ଭାରତ ସୂତ୍ରରେ ଯୋଡିଥାଏ । ଚଳିତ ବର୍ଷ କର୍ଣ୍ଣାଟକର ହୁବଲି- ଧାରୱାଡରେ ଜାନୁୟାରୀ ୧୨ରୁ ୧୬ ପର୍ଯ୍ୟନ୍ତ ଆୟୋଜିତ ହେଉଥିବା ମହୋତ୍ସବର ବିଷୟବସ୍ତୁ ରହିଛି “ବିକଶିତ ଯୁବା- ବିକଶିତ ଭାରତ” । ମହୋତ୍ସବ ଅବସରରେ ଯୁବ ଶିଖର ସମ୍ମିଳନୀରେ ଜି ୨୦ ଓ ୱାଇ ୨୦ ସହ ଜଡିତ ପାଞ୍ଚଟି ବିଷୟ ଯଥା କାର୍ଯ୍ୟ, ଉଦ୍ୟୋଗ, ନୂତନତା ଓ ଏକବିଂଶ ଶତାବ୍ଦୀର କୌଶଳର ଭବିଷ୍ୟତ, ଜଳବାୟୁ ପରିବର୍ତ୍ତନ ଓ ବିପର୍ଯ୍ୟୟ ଆଶଙ୍କା ହ୍ରାସ, ଶାନ୍ତି ନିର୍ମାଣ ଓ ସନ୍ଧି, ମିଳିତ ଭବିଷ୍ୟତ ଗଣତନ୍ତ୍ର ଓ ପ୍ରଶାସନରେ ଯୁବପୀଢି ଓ ସ୍ୱାସ୍ଥ୍ୟ ଏବଂ ନିରାମୟତା ସାମିଲ ରହିଛି । ଏହି ସମ୍ମିଳନୀରେ ୬୦ରୁ ଅଧିକ ପ୍ରତିଷ୍ଠିତ ବିଶେଷଜ୍ଞ ଭାଗ ନେବେ । ବହୁ ପ୍ରତିଯୋଗିତା ଓ ଅଣପ୍ରତିଯୋଗିତା ମୂଳକ କାର୍ଯ୍ୟକ୍ରମ ଆୟୋଜିତ ହେବ । ପ୍ରତିଯୋଗିତା ମୂଳକ କାର୍ଯ୍ୟକ୍ରମ ମଧ୍ୟରେ ଲୋକନୃତ୍ୟ ଓ ସଂଗୀତ ରହିଛି । ସ୍ଥାନୀୟ ପାରମ୍ପରିକ ସଂସ୍କୃତିକୁ ପ୍ରୋତ୍ସାହିତ କରିବା ଉଦ୍ଦେଶ୍ୟରେ ଏହା ଆୟୋଜିତ ହେବ । ଅଣପ୍ରତିଯୋଗିତାମୂଳକ କାର୍ଯ୍ୟକ୍ରମ ମଧ୍ୟରେ ଯୋଗାଥନ ସାମିଲ ରହିଛି । ଯୋଗ କରିବା ପାଇଁ ପ୍ରାୟ ୧୦ ଲକ୍ଷ ଲୋକଙ୍କୁ ଏକାଠି କରିବା ଏହାର ଉଦ୍ଦେଶ୍ୟ ରହିଛି । ଜାତୀୟ ସ୍ତରର କଳାକାରଙ୍କ ଦ୍ୱାରା ଆଠଟି ସ୍ୱଦେଶୀ କ୍ରୀଡା ଓ ସମର କଳା ମଧ୍ୟ ପରିବେଶିତ ହେବ । ଅନ୍ୟ ଆକର୍ଷଣଗୁଡିକ ମଧ୍ୟରେ ରହିଛି ଫୁଡ ଫେଷ୍ଟିଭାଲ, ଯୁବ କଳାକାର ଶିବିର, ଦୁଃସାହସିକ କ୍ରୀଡା କାର୍ଯ୍ୟକ୍ରମ, ସ୍ପେଶାଲ ନୋ ୟୋର ଆର୍ମି, ନ୍ୟାଭି ଓ ଏୟାର ଫୋର୍ସ କ୍ୟାମ୍ପ ।
ଭାରତୀୟ ମହିଳା  କ୍ରିକେଟ ଟିମ ସହ ପ୍ରଧାନମନ୍ତ୍ରୀଙ୍କ ମତ ବିନିମୟ

ପ୍ରଧାନମନ୍ତ୍ରୀ, ଶ୍ରୀ ନରେନ୍ଦ୍ର ମୋଦୀ ସମ୍ପ୍ରତି ମହିଳା କ୍ରିକେଟ ବିଶ୍ୱକପରେ ଭାଗ ନେଇ ଫେରିଥିବା ସଫଳ ଭାରତୀୟ ମହିଳା କ୍ରିକେଟ ଦଳର ସଦସ୍ୟ ଏବଂ ଅଧିକାରୀଙ୍କ ସହ ଆଜି ମତ ବିନିମୟ କରିଥିଲେ । ଖେଳାଳିମାନେ କହିଥିଲେ ଯେ ପ୍ରଥମ ଥର ଲାଗି ଜଣେ ପ୍ରଧାନମନ୍ତ୍ରୀ ମହିଳା କ୍ରିକେଟ ଟିମ୍ ପାଇଁ ଟ୍ୱିଟ୍ କରୁଛନ୍ତି । ସେମାନେ କହିଥିଲେ ଯେ ପ୍ରଧାନମନ୍ତ୍ରୀ ସେମାନଙ୍କ ଅଗ୍ରଗତିକୁ ଅନୁଧ୍ୟାନ କରବା ସେମାନଙ୍କୁ ଗର୍ବିତ, ଆନନ୍ଦିତ ଏବଂ ଅନୁପ୍ରେରିତ କରିଛି । ଚାପର ମୁକାବିଲା କରିବା ସମ୍ପର୍କରେ ଖେଳାଳିଙ୍କ ଦ୍ୱାରା ପଚରାଯାଇଥିବା ପ୍ରଶ୍ନର ଉତ୍ତରରେ ପ୍ରଧାନମନ୍ତ୍ରୀ କହିଥିଲେ ଯେ ଯୋଗ କରିବା ଦ୍ୱାରା ମସ୍ତିଷ୍କ, ଶରୀର ଏବଂ କାର୍ଯ୍ୟରେ ଭାରସାମ୍ୟ ରକ୍ଷା କରିବାରେ ସହାୟକ ହୋଇପାରିବ । ପ୍ରଧାନମନ୍ତ୍ରୀ ଖେଳାଳିମାନଙ୍କୁ କହିଥିଲେ ଯେ ସେମାନେ ‘ପରାଜୟ’ ବରଣ କରିନାହାନ୍ତି, ଫାଇନାଲରେ ସେମାନଙ୍କ ପରାଜୟକୁ 125 କୋଟି ଭାରତୀୟ ନିଜ କାନ୍ଧରେ ବହନ କରିଛନ୍ତି, ଏବଂ ଏହା ପ୍ରକୃତରେ ଏକ ମହାନ ବିଜୟ । ଭାରତର ଝିଅମାନେ ବିଭିନ୍ନ ଅନ୍ତର୍ଜାତୀୟ କ୍ରୀଡ଼ା ପ୍ରତିଯୋଗିତାରେ ଦେଶକୁ ଗୌରବମଣ୍ଡିତ କରିଥିବା ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ବିଭିନ୍ନ କ୍ଷେତ୍ରରେ ମହିଳାମାନେ ହାସଲ କରୁଥିବା ପ୍ରଗତି ସମାଜକୁ ଲାଭ ପହଞ୍ଚାଉଛି । କ୍ରୀଡ଼ା ବ୍ୟତୀତ, ଦଶମ ଏବଂ ଦ୍ୱାଦଶ ଶ୍ରେଣୀ ପରୀକ୍ଷାରେ ଛାତ୍ରୀମାନଙ୍କ ସଫଳତା ବିଷୟରେ ସେ ଉଲ୍ଲେଖ କରିଥିଲେ; ଏବଂ ମହିଳା ମହାକାଶ ବିଜ୍ଞାନୀମାନେ ଇସ୍ରୋର ସମ୍ମାନଜନକ ଅଭିଯାନରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରୁଥିବା ସେ କହିଥିଲେ । ଖେଳାଳୀମାନେ ସ୍ୱାକ୍ଷର କରିଥିବା ଏକ କ୍ରିକେଟ୍ ବ୍ୟାଟ୍ ପ୍ରଧାନମନ୍ତ୍ରୀଙ୍କୁ ଉପହାର ଦେଇଥିଲେ ।
ଅତିରିକ୍ତ ସଚିବ ଓ ଯୁଗ୍ମ ସଚିବମାନଙ୍କ ସହ ପ୍ରଧାନମନ୍ତ୍ରୀଙ୍କ ଦ୍ୱିତୀୟ ମତ ବିନିମୟ କାର୍ଯ୍ୟକ୍ରମ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁରୁବାର ଦିନ ଭାରତ ସରକାରଙ୍କ ଅଧୀନରେ କାର୍ଯ୍ୟ କରୁଥିବା 80 ରୁ ଉର୍ଦ୍ଧ୍ଵ ଅତିରିକ୍ତ ସଚିବ ଓ ଯୁଗ୍ମ ସଚିବଙ୍କ ଏକ ଗ୍ରୁପକୁ ଭେଟି ସେମାନଙ୍କ ସହ ମତ ବିନିମୟ କରିଥିଲେ । ଏହିପରି ପାଞ୍ଚଟି ମତ ବିନିମୟ କାର୍ଯ୍ୟକ୍ରମ ମଧ୍ୟରୁ ଏହା ଥିଲା ଦ୍ୱିତୀୟ । ଏହି ମତ ବିନିମୟ କାର୍ଯ୍ୟକ୍ରମରେ ପଦାଧିକାରୀମାନେ ପ୍ରଶାସନ, ଶାସନ କ୍ଷେତ୍ରରେ ନବୀକରଣ, ବର୍ଯ୍ୟବସ୍ତୁ ପରିଚାଳନା, ନଦୀ ଏବଂ ପରିବେଶ ପ୍ରଦୂଷଣ, ବନୀକରଣ, ପରିଚ୍ଛନ୍ନତା, ଜଳବାୟୁ ପରିବର୍ତ୍ତନ, କୃଷି କ୍ଷେତ୍ରରେ ମୂଲ୍ୟ ସମ୍ବର୍ଦ୍ଧନ, ଶିକ୍ଷା ଏବଂ ଦକ୍ଷତା ବୃଦ୍ଧି ଉପରେ ପ୍ରଦର୍ଶନ ଆଧାରିତ ନିଜର ବିଚାର ରଖିଥିଲେ । ପଦାଧିକାରୀମାନଙ୍କ ପର୍ଯ୍ୟବେକ୍ଷଣକୁ ଗ୍ରହଣ କରି ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ ଯେ, ଅଧିକାରୀମାନେ ସେମାନଙ୍କୁ କେବଳ ଫାଇଲ ମଧ୍ୟରେ ସୀମାବଦ୍ଧ କରି ରଖିବା ଉଚିତ ନୁହେଁ, ବରଂ ସେମାନେ ଗ୍ରହଣ କରାଯାଇଥିବା ନିଷ୍ପତ୍ତିର ଯଥାର୍ଥ ପ୍ରଭାବ ଅନୁଭବ କରିବା ପାଇଁ କ୍ଷେତ୍ରକୁ ଯିବା ଆବଶ୍ୟକ । ଏହି ପରିପ୍ରେକ୍ଷୀରେ ସେ 2001ରେ ଭୂମିକମ୍ପ ପରେ ଗୁଜରାଟର ପୁନଃନିର୍ମାଣ ପାଇଁ ପଦାଧିକାରୀମାନଙ୍କ ଅନୁଭବ ସମ୍ପର୍କରେ ସ୍ମରଣ କରିଥିଲେ । ପ୍ରଧାନମନ୍ତ୍ରୀ କହିଲେ ଯେ ପଦାଧିକାରୀମାନେ କେବଳ ଏକ କର୍ତ୍ତବ୍ୟ ଭାବେ ସେମାନଙ୍କ କାମକୁ ଦେଖିବା ଉଚିତ ନୁହେଁ, ବରଂ ଦେଶରେ ଶାସନ କ୍ଷେତ୍ରରେ ଏକ ସକାରାତ୍ମକ ରୁପାନ୍ତରଣ ପାଇଁ ଏହାକୁ ଏକ ସୁଯୋଗ ଭାବେ ଦେଖିବା ଉଚିତ । ଶାସନ ପ୍ରକ୍ରିୟାର ସରଳୀକରଣ ଲାଗି ବୈଷୟିକ ଜ୍ଞାନର ବ୍ୟବହାର କରିବା ପାଇଁ ପ୍ରଧାନମନ୍ତ୍ରୀ ସେମାନଙ୍କୁ ପ୍ରବର୍ତ୍ତାଇ ଥିଲେ । ଭାରତର 100ଟି ସର୍ବାଧିକ ପଛୁଆ ଜିଲ୍ଲା ଉପରେ ଧ୍ୟାନ କେନ୍ଦ୍ରୀଭୁତ କରିବା ପାଇଁ ସେ ପଦାଧିକାରୀମାନଙ୍କୁ କହିଥିଲେ, ଯାହାଫଳରେ କି ବିଭିନ୍ନ ଉନ୍ନୟନ ପରିମାପକ କ୍ଷେତ୍ରରେ ଏମାନେ ଜାତୀୟ ସ୍ତରକୁ ଆସିପାରିବେ ।
ପ୍ରଧାନମନ୍ତ୍ରୀ କିସାନ୍ ସମ୍ମାନ ନିଧି ଏବଂ କୃଷି ସହ ଜଡିତ ଅନ୍ୟାନ୍ୟ ଯୋଜନା ଆମ ଦେଶର କୋଟି କୋଟି ଚାଷୀଙ୍କୁ ନୂତନ ଶକ୍ତି ପ୍ରଦାନ କରୁଛି: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ପ୍ରଧାନମନ୍ତ୍ରୀ କିସାନ ସମ୍ମାନ ନିଧି ଏବଂ କୃଷି ସହ ଜଡିତ ଅନ୍ୟାନ୍ୟ ଯୋଜନା ଆମ ଦେଶର କୋଟି କୋଟି ଚାଷୀଙ୍କୁ ନୂତନ ଶକ୍ତି ପ୍ରଦାନ କରୁଛି । କୃଷକଙ୍କ ଶକ୍ତି ଉପରେ ଆଲୋକପାତ କରି ସେ କହିଛନ୍ତି ଯେ ଯେତେବେଳେ କୃଷକମାନେ ଅଧିକ ଶକ୍ତିଶାଳୀ ହୁଅନ୍ତି, ସେତେବେଳେ ଦେଶ ସମୃଦ୍ଧ ହୁଏ । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଆମର କୃଷକ ଭାଇ ଓ ଭଉଣୀମାନଙ୍କ ପାଇଁ ଦେଶ ଗର୍ବିତ । ସେମାନେ ଯେତେ ଶକ୍ତିଶାଳୀ ହେବେ, ନୂତନ ଭାରତ ସେତିକି ସମୃଦ୍ଧ ହେବ । ମୁଁ ଖୁସି ଯେ ପ୍ରଧାନମନ୍ତ୍ରୀ କିସାନ ସମ୍ମାନ ନିଧି ଏବଂ କୃଷି ସହ ଜଡିତ ଅନ୍ୟାନ୍ୟ ଯୋଜନା ଦେଶର କୋଟି କୋଟି ଚାଷୀଙ୍କୁ ନୂତନ ଶକ୍ତି ପ୍ରଦାନ କରୁଛି ।”
ଆନ୍ତର୍ଜାତିକ ମାଲ ପରିବହନ ସୀମାଶୁଳ୍କ ରାଜିନାମାରେ ଭାରତର ପ୍ରବେଶକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଟିଆଇଆର ଚୁକ୍ତିନାମା ଅଧୀନରେ ଆନ୍ତର୍ଜାତିକ ମାଲ ପରିବହନରେ ସୀମା ଶୁଳ୍କ ରାଜିନାମାରେ ଭାରତର ପ୍ରବେଶକୁ ମଞ୍ଜୁରି ପ୍ରଦାନ କରାଯାଇଛି । ଏହା ସହିତ ଏଥିରେ ସାମିଲ ପାଇଁ ଆବଶ୍ୟକ ପ୍ରକ୍ରିୟା ସଂଶୋଧନକୁ ଶେଷ ପାଇଁ ଅନୁମୋଦନ ମିଳିଛି । ଏହି ରାଜିନାମା ଭାରତୀୟ ବ୍ୟବସାୟୀଙ୍କୁ ବିଭିନ୍ନ ଦେଶର ଚୁକ୍ତିବଦ୍ଧ ପକ୍ଷଠାରୁ ସଡ଼କ ଅବା ଅନ୍ୟ ବହୁମୁଖୀ ସାଧନ ମାଧ୍ୟମରେ ମାଲ ପରିବହନକୁ ତ୍ୱରିତ, ସହଜ, ବିଶ୍ୱସନୀୟ ଓ ଅବାଧ ଆନ୍ତର୍ଜାତିକ ବ୍ୟବସ୍ଥା ଉପଲବ୍ଧ କରାଇବାରେ ସହାୟକ ହେବ । ରାଜିନାମାରେ ସାମିଲ ହେବା ଦ୍ୱାରା ସୀମା ଶୁଳ୍କ ନିୟନ୍ତ୍ରଣର ପାରସ୍ପରିକ ମାନ୍ୟତା ଯୋଗୁ ମଧ୍ୟବର୍ତ୍ତୀ ସୀମାରେ ସାମଗ୍ରୀର ନିରୀକ୍ଷଣ ସହ ମାର୍ଗରେ ସୁରକ୍ଷା ମିଳିବ । ସୀମା ଶୁଳ୍କର ମଞ୍ଜୁରି ଅତିରିକ୍ତ କଷ୍ଟମ ସ୍ଥାନରେ ମଧ୍ୟ ହୋଇପାରିବ, କାରଣ ସୀମା ଅତିକ୍ରମ କରିବା ପାଇଁ ସୀମା ଶୁଳ୍କ ମଞ୍ଜୁରି ମିଳୁଥିବା ବନ୍ଦର ଓ ଅନ୍ୟ କେନ୍ଦ୍ରଗୁଡ଼ିକରେ ସର୍ବଦା ଭିଡ଼ ରହିଥାଏ । ଏହି ପ୍ରସ୍ତାବ ଭାରତ ସରକାରଙ୍କ ଉପରେ କୌଣସି ପ୍ରତ୍ୟକ୍ଷ ଆର୍ଥିକ ପ୍ରଭାବ ପକାଇବ ନାହିଁ ।
ମଇ ୧୩ ତାରିଖରେ ମଧ୍ୟପ୍ରଦେଶ ଷ୍ଟାର୍ଟଅପ୍ ଆଲୋଚନାଚକ୍ର ଅବସରରେ ମଧ୍ୟପ୍ରଦେଶ ଷ୍ଟାର୍ଟଅପ୍ ନୀତିର ଶୁଭାରମ୍ଭ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୧୩ ମଇ ୨୦୨୨ ସଂଧ୍ୟା ୭ଟା ସମୟରେ ଭିଡିଓ କନଫରେନ୍ସିଂ ମାଧ୍ୟମରେ ମଧ୍ୟପ୍ରଦେଶର ଇନ୍ଦୋରରେ ହେବାକୁ ଥିବା ଷ୍ଟାର୍ଟଅପ୍ ଆଲୋଚନାଚକ୍ର ଅବସରରେ ମଧ୍ୟପ୍ରଦେଶ ଷ୍ଟାର୍ଟଅପ୍‍ ନୀତିର ଶୁଭାରମ୍ଭ କରିବେ । ସେ ମଧ୍ୟପ୍ରଦେଶ ଷ୍ଟାର୍ଟଅପ୍ ପୋର୍ଟାଲର ଶୁଭାରମ୍ଭ କରିବେ, ଯାହା ଷ୍ଟାର୍ଟଅପ୍ ବ୍ୟବସ୍ଥାକୁ ପ୍ରୋତ୍ସାହିତ କରିବ ଏବଂ ସହାୟକ ହେବ । ମଧ୍ୟପ୍ରଦେଶ ଷ୍ଟାର୍ଟଅପ୍ ଆଲୋଚନାଚକ୍ରରେ ସରକାରୀ ତଥା ବେସରକାରୀ କ୍ଷେତ୍ରର ନୀତି ପ୍ରସ୍ତୁତକାରୀ, ଉଦ୍ଭାବକ, ଉଦ୍ୟୋଗୀ, ଶିକ୍ଷାବିତ୍‍, ନିବେଶକ, ପରାମର୍ଶଦାତା ଏବଂ ଅନ୍ୟାନ୍ୟ ହିତାଧିକାରୀଙ୍କ ସମେତ ଷ୍ଟାର୍ଟଅପ୍ ଇକୋସିଷ୍ଟମର ବିଭିନ୍ନ ବର୍ଗର ଅଂଶଗ୍ରହଣର ସାକ୍ଷୀ ରହିବ । ଏହା ସ୍ପିଡ୍ ମେଣ୍ଟରିଂ ଅଧିବେଶନ ସହିତ ବିଭିନ୍ନ ଅଧିବେଶନର ସାକ୍ଷୀ ହେବ, ଯେଉଁଠାରେ ଷ୍ଟାର୍ଟଅପ୍ ଶିକ୍ଷାନୁଷ୍ଠାନଗୁଡ଼ିକର ମୁଖ୍ୟ ଏବଂ ଷ୍ଟାର୍ଟଅପ୍‌ଗୁଡିକ ସହିତ ଆଲୋଚନା କରିବେ; କିପରି ଷ୍ଟାର୍ଟଅପ୍ ଅଧିବେଶନ ଆରମ୍ଭ କରିବେ, ଯେଉଁଠାରେ ଷ୍ଟାର୍ଟଅପ୍ ନୀତି ର୍ନିଣ୍ଣୟକାରୀଙ୍କ ଦ୍ୱାରା ପରିଚାଳିତ ହେବ; ପାଣ୍ଠି ଯୋଗାଣ ଅଧିବେଶନ, ଯେଉଁଠାରେ ଉଦ୍ୟୋଗୀମାନେ ବିଭିନ୍ନ ପାଣ୍ଠି ପଦ୍ଧତି ବିଷୟରେ ଜାଣିବେ; ପିଚିଙ୍ଗ ଅଧିବେଶନ, ଯେଉଁଠାରେ ଷ୍ଟାର୍ଟଅପ୍ ନିବେଶକମାନଙ୍କ ସହିତ ସହଯୋଗ କରିବାକୁ ସୁଯୋଗ ପାଇବେ ଏବଂ ପାଣ୍ଠି ପାଇଁ ସେମାନଙ୍କର ଧାରଣା ପ୍ରକାଶ କରିବେ; ଏବଂ ଇକୋସିଷ୍ଟମ୍ ସହାୟତା ଅଧିବେଶନ, ଯେଉଁଠାରେ ଅଂଶଗ୍ରହଣକାରୀମାନେ ବ୍ରାଣ୍ଡ ମୂଲ୍ୟ ଏବଂ ରାଜ୍ୟରେ ଷ୍ଟାର୍ଟଅପ୍ ଇକୋସିଷ୍ଟମକୁ ପ୍ରୋତ୍ସାହିତ କରିବା ବିଷୟରେ ଅବଗତ ହେବେ । ନୂତନ ଧାରା ଏବଂ ଉଦ୍ଭାବନ ପ୍ରଦର୍ଶନ କରୁଥିବା ଏକ ଷ୍ଟାର୍ଟଅପ୍ ଏକ୍ସୋ ମଧ୍ୟ ଏହି ସ୍ଥାନରେ ପ୍ରଦର୍ଶିତ ହେବ ।
ପରୀକ୍ଷା ପେ ଚର୍ଚ୍ଚା ୨୦୨୩ ସମ୍ବନ୍ଧୀୟ କାର୍ଯ୍ୟକଳାପରେ ଅଂଶଗ୍ରହଣ କରିବାକୁ ଛାତ୍ର, ଅଭିଭାବକ ଏବଂ ଶିକ୍ଷକମାନଙ୍କୁ ଆମନ୍ତ୍ରଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଛାତ୍ରଛାତ୍ରୀ, ସେମାନଙ୍କ ପିତାମାତା ଏବଂ ଶିକ୍ଷକମାନଙ୍କୁ ପରୀକ୍ଷା ପେ ଚର୍ଚ୍ଚା ୨୦୨୩ ସମ୍ବନ୍ଧୀୟ ଆକର୍ଷଣୀୟ କାର୍ଯ୍ୟକଳାପରେ ଭାଗ ନେବାକୁ ଆମନ୍ତ୍ରଣ କରିଛନ୍ତି । ଆମ ଛାତ୍ରଛାତ୍ରୀମାନଙ୍କ ପାଇଁ ଚାପମୁକ୍ତ ପରିବେଶ ସୃଷ୍ଟି ଦିଗରେ ସାମୂହିକ ଭାବରେ କାର୍ଯ୍ୟ କରିବା ଆବଶ୍ୟକ ବୋଲି ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଛନ୍ତି । ଶିକ୍ଷା ମନ୍ତ୍ରଣାଳୟର ଏକ ଟୁଇଟ୍‌କୁ ଉଦ୍ଧୃତ କରି ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ମୁଁ ସମସ୍ତ ପରୀକ୍ଷା ଯୋଦ୍ଧା, ସେମାନଙ୍କ ପିତାମାତା ଏବଂ ଶିକ୍ଷକମାନଙ୍କୁ ପରୀକ୍ଷା ପେ ଚର୍ଚ୍ଚା ୨୦୨୩ ସହିତ ଜଡିତ ଏହି ଆକର୍ଷଣୀୟ କାର୍ଯ୍ୟକଳାପରେ ଭାଗ ନେବାକୁ ଆହ୍ୱାନ ଦେଉଛି । ଆସନ୍ତୁ ଆମ ଛାତ୍ରଛାତ୍ରୀମାନଙ୍କ ପାଇଁ ଚାପମୁକ୍ତ ପରିବେଶ ସୃଷ୍ଟି କରିବା ଦିଗରେ ମିଳିତ ଭାବରେ କାର୍ଯ୍ୟ କରିବା । #PPC2023”
ଜୁଲାଇ ୧୦ରେ ପ୍ରାକୃତିକ କୃଷି ସମ୍ମେଳନରେ ଉଦବୋଧନ ଦେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜୁଲାଇ ୧୦, ୨୦୨୨ ପୂର୍ବାହ୍ନ ୧୧.୩୦ରେ ଭିଡିଓ କନଫରେନ୍ସିଂ ମାଧ୍ୟମରେ ଏକ ପ୍ରାକୃତିକ କୃଷି ସମ୍ମେଳନରେ ଉଦବୋଧନ ଦେବେ । ଆଜାଦି କେ ଅମ୍ରିତ ମହୋତ୍ସବ ଅନ୍ତର୍ଗତ ମାର୍ଚ୍ଚ, ୨୦୨୨ରେ ଗୁଜୁରାଟ ପଞ୍ଚାୟତ ମହାସମ୍ମେଳନରେ ବକ୍ତବ୍ୟ ପ୍ରଦାନ ଅବସରରେ ପ୍ରତି ଗାଁରୁ ଅତିକମରେ ୭୫ ଚାଷୀ ପ୍ରାକୃତିକ କୃଷି ଆପଣାଇବାକୁ ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ । ପ୍ରଧାନମନ୍ତ୍ରୀଙ୍କ ଏହି ଦୃଷ୍ଟିଭଙ୍ଗୀ ଦ୍ୱାରା ପ୍ରେରିତ ହୋଇ ସୁରତ ଜିଲ୍ଲା ପକ୍ଷରୁ ପ୍ରାକୃତିକ କୃଷିକୁ ପ୍ରୋତ୍ସାହନ ଦେବା ଉଦ୍ଦେଶ୍ୟରେ କୃଷକ ଗୋଷ୍ଠୀ, ନିର୍ବାଚିତ ପ୍ରତିନିଧି, କୃଷି ଉତ୍ପାଦ ବିପଣନ ସମିତି (ଏପିଏମସି), ସମବାୟ, ବ୍ୟାଙ୍କ ଆଦିକୁ ସମ୍ବେଦନଶୀଳ ତଥା ପ୍ରୋତ୍ସାହିତ କରିବାକୁ ମିଳିତ ଓ ସମନ୍ୱିତ ପ୍ରୟାସ ହୋଇଥିଲା । ଫଳସ୍ୱରୂପ, ପ୍ରତି ଗ୍ରାମ ପଞ୍ଚାୟତରୁ ଅତିକମରେ ୭୫ ଚାଷୀ ଚିହ୍ନଟ କରି ପ୍ରାକୃତିକ କୃଷି ଆପଣାଇବା ପାଇଁ ସେମାନଙ୍କୁ ପ୍ରୋତ୍ସାହିତ ଓ ପ୍ରଶିକ୍ଷଣ ଦିଆଯାଇଥିଲା । ଚାଷୀମାନଙ୍କୁ ୯୦ଟି ଭିନ୍ନ ଭିନ୍ନ ଗୋଷ୍ଠୀରେ ପ୍ରଶିକ୍ଷଣ ଦିଆଯାଇଥିଲା । ଫଳରେ ଜିଲ୍ଲାର ୪୧ ହଜାରରୁ ଅଧିକ ଚାଷୀଙ୍କୁ ପ୍ରଶିକ୍ଷିତ କରା ଯାଇପାରିଥିଲା । ଗୁଜୁରାଟର ସୁରତ ଠାରେ ଆୟୋଜିତ ହେଉଥିବା ଏହି ସମ୍ମିଳନୀରେ ପ୍ରାକୃତିକ କୃଷିକୁ ଆପଣାଇ ସଫଳତା ପାଇଥିବା ହଜାର ହଜାର ଚାଷୀ ଓ ହିତଧାରକ ଭାଗ ନେବେ । ଗୁଜୁରାଟ ରାଜ୍ୟପାଳ ଓ ମୁଖ୍ୟମନ୍ତ୍ରୀ ମଧ୍ୟ ସମ୍ମିଳନୀରେ ଯୋଗ ଦେବେ ।
ସାମ୍ବାଦିକତା କ୍ଷେତ୍ରରେ ଉତ୍କର୍ଷ ପାଇଁ ରାମନାଥ ଗୋଏଙ୍କା ପୁରସ୍କାର ପ୍ରଦାନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀଠାରେ ସାମ୍ବାଦିକତା କ୍ଷେତ୍ରରେ ଉତ୍କର୍ଷ ପାଇଁ ରାମନାଥ ଗୋଏଙ୍କା ପୁରସ୍କାର ପ୍ରଦାନ କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ କହିଛନ୍ତି ସ୍ଵାଧୀନତା ଆନ୍ଦୋଳନ କାଳରେ ଭାରତୀୟ ଉପମହାଦେଶରେ ବ୍ୟକ୍ତି ସ୍ଵାଧୀନତା ଓ ଅଭିବ୍ୟକ୍ତିର ବଳଶାଳୀ ମାଧ୍ୟମ ଥିଲା ସମ୍ବାଦପତ୍ର । ଖବର କାଗଜ ମାଧ୍ୟମରେ ଯେଉଁମାନେ ଭଲ ଲେଖା ଲେଖୁଥିଲେ ଏବଂ ନିଜର ସ୍ଵାଧୀନ ଭାବନା ବ୍ୟକ୍ତ କରୁଥିଲେ ସେମାନଙ୍କୁ ଉପନିବେଶବାଦୀ ସରକାର ଭୟ କରୁଥିଲେ । ସ୍ଵର୍ଗତ ରାମନାଥ ଗୋଏଙ୍କାଙ୍କ ପ୍ରଶଂସା କରି ପ୍ରଧାନମନ୍ତ୍ରୀ କହିଥିଲେ ଯେ, ଜରୁରୀକାଳୀନ ପରିସ୍ଥିତି ସମୟରେ ଯେଉଁ କିଛି ଗଣମାଧ୍ୟମର ଲୋକ ଏହାର ପ୍ରବଳ ବିରୋଧ କରିଥିଲେ ସେମାନଙ୍କ ମଧ୍ୟରେ ରାମନାଥଜୀ ଅଗ୍ରଗଣ୍ୟ । ତାଙ୍କ ନେତୃତ୍ଵରେ କିଛି ସ୍ଵାଧିନଚେତା ଗଣମାଧ୍ୟମ ଜରୁରୀ ପରିସ୍ଥିତିକୁ ଚାଲେଞ୍ଜ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଏବେ ଗଣମାଧ୍ୟମ ଆଗରେ ଟେକ୍ନୋଲୋଜି ଏକ ବଡ ଚାଲେଞ୍ଜ ରୂପେ ଉଭା ହୋଇଛି । ପୂର୍ବେ ଯେଉଁ ଖବର ଲୋକଙ୍କ ପାଖରେ ପହଞ୍ଚିବା ପାଇଁ ଅଥବା ପ୍ରେରଣ ପାଇଁ ୨୪ ଘଣ୍ଟା ଲାଗୁଥିଲା ଏବେ ୨୪ ସେକେଣ୍ଡରେ ତାହା ହୋଇପାରୁଛି ।
ବିପ୍ଳବୀ ଚନ୍ଦ୍ରଶେଖର ଆଜାଦଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ମହାନ ଭାରତୀୟ ବିପ୍ଳବୀ ଚନ୍ଦ୍ର ଶେଖର ଆଜାଦଙ୍କୁ ତାଙ୍କ ଜନ୍ମ ବାର୍ଷିକୀ ଅବସରରେ ପ୍ରଧାନମନ୍ତ୍ରୀ ଗଭୀର ଶ୍ରଦ୍ଧାଞ୍ଜଳି ଜଣାଇଛନ୍ତି । “ବୀର ଚନ୍ଦ୍ରଶେଖର ଆଜାଦଙ୍କୁ ତାଙ୍କ ଜୟନ୍ତୀ ଅବସରରେ ମୁଁ ଶ୍ରଦ୍ଧାଞ୍ଜଳି ଜଣାଉଛି, ଯିଏକି ନିଜର ପରାକ୍ରମ ଯୋଗୁ ଅସଂଖ୍ୟ ଭାରତବାସୀଙ୍କ ସମ୍ମାନ ଓ ପ୍ରଶଂସାର ପାତ୍ର ହୋଇପାରିଥିଲେ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଡ. ଶ୍ୟାମାପ୍ରସାଦ ମୁଖାର୍ଜୀଙ୍କ ଜନ୍ମ ବାର୍ଷିକୀରେ ପ୍ରଧାନମନ୍ତ୍ରୀଙ୍କ  ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ଡ. ଶ୍ୟାମାପ୍ରସାଦ ମୁଖାର୍ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ଗଭୀର ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ‘‘ଆଜି ତାଙ୍କର ଜନ୍ମ ବାର୍ଷିକୀରେ ଡ. ଶ୍ୟାମାପ୍ରସାଦ ମୁଖାର୍ଜୀଙ୍କ ଅମର ଆତ୍ମା ପ୍ରତି ମୋର ଶ୍ରଦ୍ଧାଞ୍ଜଳି । ଭାରତର ଇତିହାସକୁ ଗଢିବାରେ ସମୃଦ୍ଧ ଅବଦାନ ରଖିଥିବା ଏହି ମହାନ ଆତ୍ମାଙ୍କୁ ଆମେ ଆଜି ଗର୍ବର ସହ ସ୍ମରଣ କରୁଛୁ,’’ ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଲୋକନାୟକ ଜୟପ୍ରକାଶ ନାରାୟଣଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲୋକନାୟକ ଜୟପ୍ରକାଶ ନାରାୟଣଙ୍କ ଜୟନ୍ତୀ ଅବସରରେ ତାଙ୍କ ସ୍ମୃତି ପ୍ରତି ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଲୋକନାୟକ ଜୟପ୍ରକାଶ ନାରାୟଣଙ୍କୁ ତାଙ୍କ ଜନ୍ମ ବାର୍ଷିକୀରେ ପ୍ରଣାମପୂର୍ବକ ମଥାନତ କରୁଛି । ଭାରତର ଲୋକତାନ୍ତ୍ରିକ ମୂଲ୍ୟବୋଧକୁ ସୁରକ୍ଷିତ କରିବାରେ ତାଙ୍କର ଅମୂଲ୍ୟ ଅବଦାନ ରହିଛି” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ମହାତ୍ମା ଗାନ୍ଧୀ ପ୍ରବାସୀ ସୁରକ୍ଷା ଯୋଜନା ବନ୍ଦ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମହାତ୍ମା ଗାନ୍ଧୀ ପ୍ରବାସୀ ସୁରକ୍ଷା ଯୋଜନାକୁ ବନ୍ଦ କରିବା ପାଇଁ ନିଷ୍ପତ୍ତି ନିଆଯାଇଛି । ଇଉରୋପୀୟ ଦେଶଗୁଡ଼ିକୁ ନିଯୁକ୍ତି ଆଶାରେ ଯାଉଥିବା ଲୋକଙ୍କ ସାମାଜିକ ନିରାପତ୍ତା ଉଦ୍ଦେଶ୍ୟରେ 2012 ମସିହାରେ ଏହି ଯୋଜନା ଆରମ୍ଭ କରାଯାଇଥିଲା । ତେବେ ଏହି ଯୋଜନାରେ ହିତାଧିକାରୀଙ୍କ ସଂଖ୍ୟା ବହୁତ କମ୍ ଥିଲା ଏବଂ ଗତ ଏକ ବର୍ଷ ହେବ ଜଣେ ହେଲେ ନୂଆ ହିତାଧିକାରୀ ନ ଥିଲେ । ତେଣୁ ପ୍ରଶାସନିକ ଏବଂ ତଥ୍ୟ ସଂରକ୍ଷଣ ଖର୍ଚ୍ଚ କାଟ କରିବା ଉଦ୍ଦେଶ୍ୟରେ ଏହି ଯୋଜନା ବନ୍ଦ କରିବାକୁ କ୍ୟାବିନେଟ ପକ୍ଷରୁ ନିଷ୍ପତ୍ତି ହୋଇଛି ।
ସଂସଦର ମୌସୁମୀ ଅଧିବେଶନ ଆରମ୍ଭ ପୂର୍ବରୁ ପ୍ରଧାନମନ୍ତ୍ରୀଙ୍କ ବିବୃତି

ସଂସଦର ମୌସୁମୀ ଅଧିବେଶନରେ ଦେଶ ସମ୍ମୁଖରେ ଥିବା ଅନେକ ଗୁରୁତ୍ୱପୂର୍ଣ୍ଣ ପ୍ରସଙ୍ଗ ଉପରେ ବିସ୍ତୃତ ଭାବେ ଆଲୋଚନା ହେବାର ଆବଶ୍ୟକତା ଅଛି । ଆଲୋଚନା ଯେତେ ଅଧିକ ହେବ ଗୃହରେ ବରିଷ୍ଠ ଓ ଅଭିଜ୍ଞ ସଦସ୍ୟମାନେ ସେତେ ଅଧିକ ମୂଲ୍ୟବାନ ତଥ୍ୟ ଉପସ୍ଥାପନ କରିପାରିବେ ଏବଂ ଦେଶ ପାଇଁ ଏହା ହିତଜନକ ହୋଇପାରିବ । ଉତ୍ତମ ପରାମର୍ଶ ଦ୍ୱାରା ସରକାର ମଧ୍ୟ ଠିକ୍ ଭାବେ ନୀତିଗତ ନିଷ୍ପତ୍ତି ନେଇପାରିବେ । ମୁଁ ଆଶା କରେ ସମସ୍ତ ରାଜନୈତିକ ଦଳ ଗୁରୁତ୍ୱପୂର୍ଣ୍ଣ କାର୍ଯ୍ୟ ପାଇଁ ଗୃହ ସମୟର ସର୍ବାଧିକ ସଦୁପଯୋଗ କରିବେ । ଗୃହର ପ୍ରତ୍ୟେକ ସଦସ୍ୟ ସମ୍ପୂର୍ଣ୍ଣ ଭାବେ ସହଯୋଗ କରିବେ ଯାହା ଫଳରେ ଗୃହର କାର୍ଯ୍ୟ ପ୍ରେରଣାଦାୟୀ ହେବ ଏବଂ ରାଜ୍ୟ ବିଧାନସଭାଗୁଡ଼ିକ ପାଇଁ ଏହା ଉଦାହରଣ ହୋଇପାରିବ । ମୁଁ ଆଶା କରୁଛି ସମସ୍ତ ରାଜନୈତିକ ଦଳ ଏହା କରିବେ । ଏବେ ପୁଣି ଥରେ ମୁଁ ମୋର ଆଶା ଓ ଆକାଂକ୍ଷାକୁ ଆପଣମାନଙ୍କ ନିକଟରେ ଉପସ୍ଥାପନ କରୁଛି ଏବଂ ଏ ଦିଗରେ ପ୍ରଚେଷ୍ଟା ଜାରି ରହିବ । ଆମେ ଏଥିପାଇଁ ଦୃଢ଼ ଭାବେ ଚେଷ୍ଟା କରିବା ଉଚିତ ଏବଂ ଅବିରତ ଉଦ୍ୟମ ରହିବା ଆବଶ୍ୟକ । କୌଣସି ରାଜନୈତିକ ଦଳ କିମ୍ବା ସଦସ୍ୟ ଉତ୍ଥାପନ କରିବାକୁ ଚାହୁଁଥିବା ଯେକୌଣସି ପ୍ରସଙ୍ଗ ଉପରେ ଆଲୋଚନା କରିବାକୁ ସରକାର ପ୍ରସ୍ତୁତ ଅଛନ୍ତି । ଏହି ମୌସୁମୀ ଋତୁରେ ପ୍ରବଳ ବର୍ଷା ଦେଶର କେତେକ ସ୍ଥାନରେ କ୍ଷୟକ୍ଷତି କରିଥିବା ବେଳେ ଅନ୍ୟ କେତେକ ସ୍ଥାନରେ ବର୍ଷାର ଅଭାବ ପରିଲକ୍ଷିତ ହୋଇଛି । ମୁଁ ଭାବୁଛି ଏ ସମ୍ପର୍କରେ ଆଲୋଚନା କରିବା ଅତ୍ୟନ୍ତ ଗୁରୁତ୍ୱପୂର୍ଣ୍ଣ । ଅଶେଷ ଧନ୍ୟବାଦ ।
ବିଶ୍ୱର ଅନ୍ୟତମ ବୃହତ ନଦୀବନ୍ଧ ସର୍ଦ୍ଦାର ସରୋବର ପରିଯୋଜନାକୁ ଆସନ୍ତାକଲି ପ୍ରଧାନମନ୍ତ୍ରୀ କରିବେ ଲୋକାର୍ପଣ,

ଗୁଜରାଟ, ରାଜସ୍ଥାନ, ମଧ୍ୟପ୍ରଦେଶ, ମହାରାଷ୍ଟ୍ରକୁ ମିଳିବ ସେଚ ଓ ପାନୀୟ ଜଳ ସୁବିଧା ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜରାଟର କେବଡିଆଠାରେ 17, ସେପ୍ଟେମ୍ବର 2017ରେ ସର୍ଦ୍ଦାର ସରୋବର ନଦୀବନ୍ଧକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିବେ । ଏହି ନଦୀବନ୍ଧର ଉଚ୍ଚତା ସମ୍ପ୍ରତି 138.68 ମିଟରକୁ ବୃଦ୍ଧି କରାଯାଇଛି, ଯାହାରକି 4.73 ନିୟୁତ ଏକର ଫୁଟ ଜଳଧାରଣ କରିବାର କ୍ଷମତା ରହିଛି । ଏହି ପରିଯୋଜନାରେ ଅଂଶିଦାର ରାଜ୍ୟ – ଗୁଜରାଟ, ରାଜସ୍ଥାନ, ମଧ୍ୟପ୍ରଦେଶ ଏବଂ ମହାରାଷ୍ଟ୍ରକୁ ସର୍ଦ୍ଦାର ସରୋବର ନଦୀବନ୍ଧରୁ ବେଶ ସୁବିଧା ମିଳିପାରିବ । ଏହି ପରିଯୋଜନା ଅନ୍ତର୍ଗତ ସୁଦୀର୍ଘ କେନାଲ ଓ ପାଇପ ଲାଇନ ନେଟୱାର୍କ ଯୋଗେ ନର୍ମଦା ନଦୀର ଜଳ ଗୁଜରାଟର ଜଳକ୍ଲିଷ୍ଟ ଅଞ୍ଚଳକୁ ଯୋଗାଇ ଦିଆଯିବ । ବହୁମୁଖୀ ସର୍ଦ୍ଦାର ସରୋବର ନଦୀବନ୍ଧ ଯୋଜନା ଦ୍ୱାରା ବିସ୍ତିର୍ଣ୍ଣ ଅଞ୍ଚଳକୁ ଜଳସେଚନ ସୁବିଧା ମିଳିବ ଏବଂ ପ୍ରାୟ 10 ଲକ୍ଷ ଚାଷୀ ଏହାଦ୍ୱାରା ଉପକୃତ ହେବେ । ଅନେକ ସହର ଓ ଗ୍ରାମାଂଚଳକୁ ପାନୀୟ ଜଳର ସୁବିଧା ମିଳିବ ଏବଂ ଏଥିରେ 4 କୋଟି ଲୋକ ସୁବିଧା ପାଇବେ । ନଦୀ ଜଳ ପରିଚାଳନା କ୍ଷେତ୍ରରେ ବିଶ୍ୱର କେତେକ ବୃହତ ମାନବୀୟ ପ୍ରୟାସମାନଙ୍କ ମଧ୍ୟରେ ସର୍ଦ୍ଦାର ସରୋବର ପ୍ରକଳ୍ପ ଅନ୍ୟତମ । ଏହି ପରିଯୋଜନା ଅନ୍ତର୍ଗତ ଜଳବିଦ୍ୟୁତ ପ୍ରକଳ୍ପରୁ ବାର୍ଷିକ 100 କୋଟି ୟୁନିଟ୍ ପର୍ଯ୍ୟନ୍ତ ବିଜୁଳି ଶକ୍ତି ଉପଲବ୍ଧ ହେବ । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହି ନଦୀବନ୍ଧର ଉଦ୍ଘାଟନ ପରେ ସାଧୁ ବେଟ ଯିବେ । ସେଠାରେ ଷ୍ଟେଚ୍ୟୁ ଅଫ ୟୁନିଟି (Statue of nity ପ୍ରତିଷ୍ଠା କରାଯାଉଛି । ସେଠାରେ ପ୍ରଧାନମନ୍ତ୍ରୀ ଏହି ପ୍ରକଳ୍ପର ଅଗ୍ରଗତି ଅନୁଧ୍ୟାନ କରିବେ । ସ୍ମାରକୀ ପୀଠରେ ସର୍ଦ୍ଦାର ପଟେଲଙ୍କ ସୁଉଚ୍ଚ ପ୍ରତିମୂର୍ତ୍ତୀ ସହ ଏକ ପ୍ରଦର୍ଶନୀ ହଲ୍, ସ୍ମୃତି ଉଦ୍ୟାନ ଏବଂ ପରିଦର୍ଶକ କେନ୍ଦ୍ର ସ୍ଥାପନ ହେବ । ଗୁଜରାଟ ଗସ୍ତ କାଳରେ ପ୍ରଧାନମନ୍ତ୍ରୀ ନର୍ମଦା ମହୋତ୍ସବର ଉଦଯାପନୀ ସମାବେଶରେ ଯୋଗଦେବେ ଏବଂ ଡାଭୋଇଠାରେ ଏକ ଜନସଭାକୁ ସମ୍ବୋଧିତ କରିବେ । ଏହି ଅବସରରେ ସେ ଜାତୀୟ ଆଦିବାସୀ ମୁକ୍ତି ସଂଗ୍ରାମୀ ସଂଗ୍ରହାଳୟ ନିର୍ମାଣର ଆଧାରଶିଳା ରଖିବେ । ଗସ୍ତର ଅନ୍ତିମ ଚରଣରେ ପ୍ରଧାନମନ୍ତ୍ରୀ ଗୁଜରାଟର ଆମ୍ରେଲୀ ଗସ୍ତ କରି ସେଠାରେ ପ୍ରାଥମିକ କୃଷି ବିପଣନ ସମିତି ଦ୍ୱାରା ନିର୍ମିତ ଏକ ଆଧୁନିକ ମାର୍କେଟ ୟାର୍ଡକୁ ଉଦ୍ଘାଟନ କରିବେ । ସେହିପରି ଅମର ଡାଏରୀର ନୂତନ ପ୍ଲାଣ୍ଟକୁ ଉଦ୍ଘାଟନ ଓ ଏକ ମହୁ ଉତ୍ପାଦନ କେନ୍ଦ୍ର ନିର୍ମାଣର ଶିଳାନ୍ୟାସ କରିବେ । ଆମ୍ରେଲୀଠାରେ ପ୍ରଧାନମନ୍ତ୍ରୀ ଏକ ସହକାର ସମ୍ମେଳନକୁ ସମ୍ବୋଧିତ କରିବାର କାର୍ଯ୍ୟକ୍ରମ ରହିଛି ।
ସୂଚନା ଓ ପ୍ରଯୁକ୍ତିବିଦ୍ୟା କ୍ଷେତ୍ରରେ ଭାରତ-ଦକ୍ଷିଣ ଆଫ୍ରିକା ମଧ୍ୟରେ  ବୁଝାମଣାକୁ କେବିନେଟ ମଞ୍ଜୁରି

ଭାରତ ଓ ଦକ୍ଷିଣ ଆଫ୍ରିକା ମଧ୍ୟରେ ଦ୍ୱିପାକ୍ଷିକ ସମ୍ପର୍କ ବୃଦ୍ଧି ପାଇଁ 2016 ଜୁଲାଇ 8 ତାରିଖରେ ସୂଚନା ଓ ପ୍ରଯୁକ୍ତିବିଦ୍ୟା କ୍ଷେତ୍ରରେ ବୁଝାମଣା (ଏମ୍ଓୟୁ) ସ୍ୱାକ୍ଷରିତ ହୋଇଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ଏହା ଅବଗତ କରାଯାଇଥିଲା । ଏହି ଏମ୍ଓୟୁ ଦ୍ୱାରା ସୂଚନା ଓ ପ୍ରଯୁକ୍ତବିଦ୍ୟା କ୍ଷେତ୍ରରେ ଉଭୟ ଦେଶ ମଧ୍ୟରେ ଆନ୍ତଃ-ସଂସ୍ଥାଗତ ସହଯୋଗ ଓ ସମ୍ପର୍କ ସ୍ଥାପନକୁ ପ୍ରୋତ୍ସାହନ ମିଳିବ । ଏହା ସହିତ ସୂଚନା ଓ ପ୍ରଯୁକ୍ତିବିଦ୍ୟା କ୍ଷେତ୍ରରେ ଦୁଇ ଦେଶର ଘରୋଇ ଏଜେନ୍ସୀ, ଦକ୍ଷତା ବିକାଶ ସଂସ୍ଥା, ସରକାରୀ ଓ ଅନ୍ୟ ସାର୍ବଜନୀନ ସଂସ୍ଥା ମଧ୍ୟରେ ସକ୍ରିୟ ସହଯୋଗ ଓ ଆଦାନପ୍ରଦାନ ହୋଇପାରିବ ।
ଚାଟାର୍ଡ ଏକାଉଣ୍ଟାଣ୍ଟ୍ସ ସଂସ୍ଥାନଗୁଡ଼ିକ ମଧ୍ୟରେ ସହଯୋଗ ଲାଗି ଭାରତ, କାନାଡା ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଇନଷ୍ଟିଚ୍ୟୁଟ ଅଫ ଚାର୍ଟାର୍ଡ ଏକାଉଣ୍ଟାଣ୍ଟ୍ସ ଅଫ ଇଣ୍ଡିଆ (ଆଇସିଏଆଇ) ଏବଂ ଚାର୍ଟାର୍ଡ ପ୍ରଫେସନାଲ ଏକାଉଣ୍ଟାଣ୍ଟ୍ସ ଅଫ କାନାଡା (ସିପିଏ କାନାଡା) ମଧ୍ୟରେ ବୁଝାମଣା (ଏମଓୟୁ)କୁ ମଞ୍ଜୁରି ଦେଇଛନ୍ତି । କ୍ୟାବିନେଟ ଏହି ମଞ୍ଜୁରି 2011ରେ ସ୍ୱାକ୍ଷରିତ ଏମଓୟୁକୁ ପିଛିଲା ଭାବେ ମଞ୍ଜୁରି ସନ୍ଦର୍ଭରେ ଏବଂ ଭାରତର ଆଇସିଏଆଇ ଓ କାନାଡାର ସିପିଏ ମଧ୍ୟରେ ଏମଓୟୁ ସ୍ୱାକ୍ଷର କରାଯିବା ନିମନ୍ତେ ପ୍ରଦାନ କରିଛନ୍ତି । ଏହି ଏମଓୟୁ ଅନ୍ତର୍ଗତ ପାରସ୍ପରିକ ସଦସ୍ୟତା ନିମନ୍ତେ ବ୍ୟବସ୍ଥାର ପରିକଳ୍ପନା କରାଯାଇଛି ଯାହା ସ୍ୱତନ୍ତ୍ର ମାନଦଣ୍ଡ ସହିତ ଉଭୟ ସଂସ୍ଥାନ ସହ ଜଡ଼ିତ ସଦସ୍ୟମାନଙ୍କ ଉପରେ ଲାଗୁ ହେବ । ଏହି ଏମଓୟୁରେ ପ୍ରବେଶ ସ୍ତରର ଚାର୍ଟାର୍ଡ ଏକାଉଣ୍ଟାଣ୍ଟ୍ସ(CA)ଙ୍କର ପେସାଦାର ମାନ, ଦକ୍ଷତା ଏବଂ ପ୍ରତିଦ୍ୱନ୍ଦ୍ୱିତା ମନୋଭାବର ପରିଭାଷା, ଅଧ୍ୟୟନ ଏବଂ ମୂଲ୍ୟାଙ୍କନ ଉପରେ ସହଯୋଗ ପାଇଁ ବ୍ୟବସ୍ଥା ରହିଛି । ପ୍ରଭାବ : ଆଇସିଏଆଇର ସଦସ୍ୟ, ଛାତ୍ରଛାତ୍ରୀ ଏବଂ ସେମାନଙ୍କର ସଂସ୍ଥାନଗୁଡ଼ିକର ବ୍ୟାପକ ସ୍ୱାର୍ଥରେ ପାରସ୍ପରିକ ଭାବେ ଲାଭକାରୀ ସମ୍ପର୍କ ବିକଶିତ କରିବା ଏହାର ଉଦ୍ଦେଶ୍ୟ । ଏହି ଏମଓୟୁ ଆଇସିଏଆଇର ସଦସ୍ୟମାନଙ୍କୁ ସେମାନଙ୍କର ପେସାଦାର ପରିଧି ବଢ଼ାଇବା ଲାଗି ସୁଯୋଗ ଯୋଗାଇଦେବ । ଏଥିସହିତ ଆଇସିଏଆଇ ସ୍ଥାନୀୟ ଦେଶଗୁଡ଼ିକର ବ୍ରାଣ୍ଡ ନିର୍ମାଣକୁ ସୁଦୃଢ଼ କରୁଥିବା ସଂସ୍ଥାନ ଭାବେ ଉଭା ହେବ । ଏହି ଏମଓୟୁ ଆଇସିଏଆଇ ଏବଂ ସିପିଏ କାନାଡା ମଧ୍ୟରେ ଏକ ସୁଦୃଢ଼ କାର୍ଯ୍ୟ ସମ୍ପର୍କ ପ୍ରତିଷ୍ଠା କରିବ । ଲାଭାର୍ଥୀ : ଏହି ଏମଓୟୁ ଅଧିକରୁ ଅଧିକ ଯୁବ ଭାରତୀୟ ଚାର୍ଟାର୍ଡ ଏକାଉଣ୍ଟାଣ୍ଟମାନଙ୍କୁ ସିପିଏ କାନାଡାରୁ ପେସାଦାର ମାନ୍ୟତା ହାସଲ କରିବା ଲାଗି ପ୍ରୋତ୍ସାହିତ କରିବ ଏବଂ ସେମାନଙ୍କୁ କାନାଡାରେ ପେସାଦାର ସୁଯୋଗ ସନ୍ଧାନରେ ସହାୟକ ହେବ । ଅନେକ ଭାରତୀୟ ଚାର୍ଟାର୍ଡ ଏକାଉଣ୍ଟାଣ୍ଟ କାନାଡାର କମ୍ପାନୀମାନଙ୍କରେ ଉଚ୍ଚ ପଦବୀରେ କାର୍ଯ୍ୟରତ ଅଛନ୍ତି ଏବଂ ସେମାନଙ୍କୁ ସିପିଏ କାନାଡାଠାରୁ ମାନ୍ୟତା ମିଳିଛି । କାନାଡାର ଶିଳ୍ପ ଜଗତକୁ ଭାରତୀୟ ପ୍ରତିଭା ଏବଂ କୌଶଳ ଉପରେ ଭରସା ରହିଛି । ସେଠାକାର କମ୍ପାନୀମାନେ CAମାନଙ୍କୁ ନିଯୁକ୍ତି ଦେବା ଲାଗି ଆଗେଇ ଆସୁଛନ୍ତି । କାର୍ଯ୍ୟାନ୍ୱୟନ ରଣନୀତି ଏବଂ ଲକ୍ଷ୍ୟ : ଏହି ଏମଓୟୁ ସେ ସଦସ୍ୟମାନଙ୍କ ଉପରେ ଲାଗୁ ହେବ ଯେଉଁମାନେ ଆଇସିଏଆଇ ଅଥବା କାନାଡୀୟ ପ୍ରୋଭିନସିଆଲ ସିପିଏ ପ୍ରତିଷ୍ଠାନରୁ ଆବଶ୍ୟକ ଶିକ୍ଷାଗ୍ରହଣ, ପରୀକ୍ଷା ଏବଂ ଗବେଷଣା ଅଭିଜ୍ଞତା ହାସଲ କରି ଆଇସିଏଆଇ କିମ୍ବା କାନାଡା ପ୍ରୋଭିନସିଆଲ ସଂସ୍ଥାନ ଠାରୁ ସଦସ୍ୟତା ହାସଲ କରିଛନ୍ତି । ଏହି ବୁଝାମଣା ସେହି ବ୍ୟକ୍ତିମାନଙ୍କ ଉପରେ ଆପେ ଆପେ ଲାଗୁ ହେଉନାହିଁ ଯେଉଁମାନେ କୌଣସି ତୃତୀୟ ପକ୍ଷର ଅନ୍ୟ ବୁଝାମଣା ଅନ୍ତର୍ଗତ ଆଇସିଏଆଇ କିମ୍ବା କାନାଡା ପ୍ରୋଭିନସିଆଲ ସିପିଏ ପ୍ରତିଷ୍ଠାନରୁ ସଦସ୍ୟତା ହାସଲ କରିଛନ୍ତି ।
ବିଜ୍ଞାନ ଓ ପ୍ରଯୁକ୍ତି କ୍ଷେତ୍ରରେ ସହଯୋଗ ଲାଗି ଭାରତ - ଇଣ୍ଡୋନେସିଆ ମଧ୍ୟରେ ବୁଝାମଣାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ବିଜ୍ଞାନ ଏବଂ ପ୍ରଯୁକ୍ତି କ୍ଷେତ୍ରରେ ସହଯୋଗ ଲାଗି ଭାରତ ଓ ଇଣ୍ଡୋନେସିଆ ମଧ୍ୟରେ ବୁଝାମଣାପତ୍ର (ଏମଓୟୁକୁ) ମଞ୍ଜୁରି ଦେଇଛନ୍ତି । ମେ, 2018ରେ ଏହି ଏମଓୟୁରେ ବିଜ୍ଞାନ, ପ୍ରଯୁକ୍ତି ଏବଂ ଭୂବିଜ୍ଞାନ ମନ୍ତ୍ରୀ ଡ. ହର୍ଷବର୍ଦ୍ଧନ ଏବଂ ଇଣ୍ଡୋନେସିଆ ପକ୍ଷରୁ ସେଠାକାର ଗବେଷଣା, ପ୍ରଯୁକ୍ତି ଏବଂ ଉଚ୍ଚ ଶିକ୍ଷା ମନ୍ତ୍ରୀ ଶ୍ରୀ ମହମ୍ମଦ ନାସିର ସ୍ୱାକ୍ଷର କରିଥିଲେ । ଏହି ଏମଓୟୁ ସ୍ୱାକ୍ଷରିତ ହେବା ଦ୍ୱାରା ଉଭୟ ଦେଶର ଦ୍ୱିପାକ୍ଷିକ ସମ୍ପର୍କ ଲାଗି ନୂତନ ଅଧ୍ୟାୟ ଖୋଲିବ । ଏହାଦ୍ୱାରା ଉଭୟ ପକ୍ଷକୁ ବିଜ୍ଞାନ ଏବଂ ପ୍ରଯୁକ୍ତି କ୍ଷେତ୍ରରେ ପାରସ୍ପରିକ ସ୍ୱାର୍ଥ ସାଧନ ଲାଗି ପରିପୂରକ ସାମର୍ଥ୍ୟ ମିଳିପାରିବ । ବିଜ୍ଞାନ ଏବଂ ପ୍ରଯୁକ୍ତି କ୍ଷେତ୍ରରେ ସମାନତା ଏବଂ ପାରସ୍ପରିକ ଲାଭର ଆଧାରରେ ଭାରତ ଏବଂ ଇଣ୍ଡୋନେସିଆର ମଧ୍ୟରେ ସହଯୋଗ ବଢ଼ାଇବା ଏହି ଏମଓୟୁର ଉଦ୍ଦେଶ୍ୟ । ଏହାର ହିତାଧିକାରୀଙ୍କ ମଧ୍ୟରେ ଭାରତ ଓ ଇଣ୍ଡୋନେସିଆର ବୈଜ୍ଞାନିକ ସଂଗଠନର ଗବେଷକ, ଶିକ୍ଷା, ଆରଏଣ୍ଡଡି ଗବେଷଣାଗାର ଏବଂ କମ୍ପାନୀ ସାମିଲ ରହିଛି । ତ୍ୱରିତ ସହଯୋଗ ଲାଗି ଚିହ୍ନଟ କରାଯାଇଥିବା ସମ୍ଭାବ୍ୟ କ୍ଷେତ୍ରରେ ସୂଚନା ଏବଂ ସଂଚାର ପ୍ରଯୁକ୍ତି, ସମୁଦ୍ର ବିଜ୍ଞାନ ଏବଂ ପ୍ରଯୁକ୍ତି, ଜୀବନ ବିଜ୍ଞାନ (ଜୈବ ପ୍ରଯୁକ୍ତି, କୃଷି ଏବଂ ଜୈବ ଚିକିତ୍ସା ବିଜ୍ଞାନ), ଶକ୍ତି ଗବେଷଣା, ଜଳ ପ୍ରଯୁକ୍ତି, ବିପର୍ଯ୍ୟୟ ପରିଚାଳନା, ମହାକାଶ ବିଜ୍ଞାନ, ପ୍ରଯୁକ୍ତି ଏବଂ ଆପ୍ଲିକେସନ, ଜିୟୋସ୍ପାଟିଆଲ ଇନଫର୍ମେସନ ଏବଂ ଏପ୍ଲାଏଡ କେମେଷ୍ଟ୍ରୀ ସାମିଲ ରହିଛି ।
ପିଲିଭିଟିରେ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ପାଇଁ ଅନୁକମ୍ପାମୂଳକ ସହାୟତା ରାଶି ଅନୁମୋଦନ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପିଲିଭିଟିରେ ଘଟିଥିବା ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ଲୋକଙ୍କ ନିକଟ ସମ୍ପର୍କୀୟଙ୍କ ପାଇଁ ଅନୁକମ୍ପାମୂଳକ ସହାୟତା ରାଶିକୁ ଅନୁମୋଦନ କରିଛନ୍ତି । ପିଏମ୍‍ଓ ଟୁଇଟ୍ କରି କହିଛି: “ପିଲିଭିଟିରେ ଦୁର୍ଘଟଣା ଯୋଗୁଁ ପ୍ରାଣ ହରାଇଥିବା ପ୍ରତ୍ୟେକ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ପାଇଁ ପିଏମ୍‍ଏନ୍‍ଆରଏଫ୍‍ରୁ ପ୍ରଧାନମନ୍ତ୍ରୀ ୨ ଲକ୍ଷ ଟଙ୍କା ମଞ୍ଜୁର କରିଛନ୍ତି । ଆହତମାନଙ୍କୁ ୫୦,୦୦୦ ଟଙ୍କା କରି ଦିଆଯିବ ।”
ପାରାଲିମ୍ପିକ୍ସ ଗେମ୍ସର ପୁରୁଷ ହାଇଜମ୍ପ ଟି-୪୭ରେ ରୌପ୍ୟ ପଦକ ବିଜେତା ନିଶାଦ କୁମାରଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପାରାଲିମ୍ପିକ୍ସ ଗେମ୍ସ, ଟୋକିଓରେ ପୁରୁଷ ହାଇଜମ୍ପ ଟି-୪୭ରେ ରୌପ୍ୟ ପଦକ ବିଜେତା ନିଶାଦ କୁମାରଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଟୋକିଓରୁ ପୁଣି ଖୁସି ଖବର ଆସିଛି! ପୁରୁଷ ହାଇଜମ୍ପ ଟି-୪୭ରେ ନିଶାଦ କୁମାର ରୌପ୍ୟ ପଦକ ଜିତିଥିବାରୁ ବେଶ ଖୁସି । ସେ ଉନ୍ନତ ଦକ୍ଷତା ଓ ଦୃଢ ମନୋବଳ ସମ୍ପନ୍ନ ଜଣେ ଅସାଧାରଣ ଆଥଲେଟ । ତାଙ୍କୁ ଅଭିନନ୍ଦନ ।#ପାରାଲିମ୍ପିକ୍ସ”
ଜାମ୍ମୁଠାରେ ଏକ ନୂତନ ଆଇଆଇଏମ ପ୍ରତିଷ୍ଠା ପ୍ରସ୍ତାବକୁ କେବିନେଟ ମଞ୍ଜୁରି

ଜାମ୍ମୁଠାରେ ଏକ ନୂତନ ଆଇଆଇଏମ ପ୍ରତିଷ୍ଠା ପ୍ରସ୍ତାବକୁ କେନ୍ଦ୍ର କେବିନେଟ ମଞ୍ଜୁରି ପ୍ରଦାନ କରିଛନ୍ତି । ଆଜି (13.10.2016) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଏହି ପ୍ରସ୍ତାବ ଗୃହିତ ହୋଇଛି । 2016-17 ଶିକ୍ଷା ବର୍ଷରୁ ଅସ୍ଥାୟୀ ଭାବେ ଏହି ଆଇଆଇଏମ ପୁରୁଣା ସରକାରୀ ଇଙ୍ଗିନିୟରିଂ ଓ ଟେକ୍ନୋଲୋଜି କଲେଜ ପରିସରରେ କାର୍ଯ୍ୟ ଆରମ୍ଭ କରିବ । ଏହି ଅସ୍ଥାୟୀ କ୍ୟାମ୍ପସ 2016 ରୁ 2020 ପର୍ଯ୍ୟନ୍ତ ଚାଲିବ । ଯେଉଁଥିପାଇଁ 61.90 କୋଟି ଟଙ୍କା ବ୍ୟୟ କରାଯିବ । ଏହାପରେ ନୂତନ କ୍ୟାମ୍ପସ ନିର୍ମାଣ କରାଯାଇ ସେଟାକୁ ଏହି ଶିକ୍ଷାନୁଷ୍ଠାନ ସ୍ଥାନାନ୍ତରିତ ହେବ । ପ୍ରାରମ୍ଭିକ ପର୍ଯ୍ୟାୟରେ ପୋଷ୍ଟଗ୍ରାଜୁଏଟ ଡିପ୍ଲୋମା କାର୍ଯ୍ୟକ୍ରମ ପାଇଁ 54 ଜଣ ଛାତ୍ରଛାତ୍ରୀଙ୍କୁ ନିଆଯିବ ଏବଂ ଚତୁର୍ଥ ବର୍ଷ ବେଳକୁ ଏହି ସଂଖ୍ୟା 120 କୁ ବୃଦ୍ଧି କରାଯିବ । ଜାମ୍ମୁ-କାଶ୍ମୀର ପାଇଁ ପ୍ରଧାନମନ୍ତ୍ରୀଙ୍କ ବିକାଶ ପେକେଜର ଏହା ଅଂଶବିଶେଷ ।
କର୍ଣ୍ଣାଟକ ମୁଖ୍ୟମନ୍ତ୍ରୀ ଭାବେ ଶପଥ ଗ୍ରହଣ କରିଥିବା  ବି ଏସ ବୋମ୍ମାଇଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କର୍ଣ୍ଣାଟକ ମୁଖ୍ୟମନ୍ତ୍ରୀ ଭାବେ ଶପଥ ଗ୍ରହଣ କରିଥିବା ଶ୍ରୀ ବି ଏସ ବୋମ୍ମାଇଙ୍କୁ ଅଭିନନ୍ଦନ ଜ୍ଞାପନ କରିଛନ୍ତି। ଏକ ଟ୍ବିଟରେ ପ୍ରଧାନମନ୍ତ୍ରୀ କହିଛନ୍ତି, “କର୍ଣ୍ଣାଟକର ମୁଖ୍ୟମନ୍ତ୍ରୀ ଭାବେ ଶପଥ ଗ୍ରହଣ କରିଥିବା ଶ୍ରୀ ବି ଏସ ବୋମ୍ମାଇଙ୍କୁ ଅଭିନନ୍ଦନ ଜ୍ଞାପନ କରୁଛି। ବିଧାନପାଳିକା ଏବଂ ପ୍ରଶାସନିକ କ୍ଷେତ୍ରରେ ତାଙ୍କର ଦୀର୍ଘ ଅଭିଜ୍ଞତା ରହିଛି। ମୋର ବିଶ୍ବାସ ରହିଛି ଯେ ରାଜ୍ୟରେ ଆମ ସରକାରଙ୍କର ଅସାଧାରଣ କାର୍ଯ୍ୟକୁ ସେ ଆହୁରି ଆଗକୁ ବଢ଼ାଇବେ। ଏକ ଫଳପ୍ରଦ କାର୍ଯ୍ୟକାଳ ପାଇଁ ତାଙ୍କୁ ଶୁଭକାମନା।”
ଥାଇଲାଣ୍ଡ ରାଜା ମହାମହିମ ଭୂମିବୋଲ ଆଦୁଲ୍ୟଦେଜଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଥାଇଲାଣ୍ଡ ରାଜା ମହାମହିମ ଭୂମିବୋଲ ଆଦୁଲ୍ୟଦେଜଙ୍କ ବିୟୋଗରେ ଗଭୀର ଶୋକ ପ୍ରକାଶ କରିଛନ୍ତି । “ପ୍ରଧାନମନ୍ତ୍ରୀ ଶ୍ରୀ ମୋଦୀ ଏକ ଶୋକବାର୍ତ୍ତାରେ କହିଛନ୍ତି ଯେ, ଥାଇଲାଣ୍ଡର ରାଜା ଭୂମିବୋଲ ଆଦୁଲ୍ୟଦେଜଙ୍କ ବିୟୋଗରେ ଭାରତବାସୀ ଏବଂ ବ୍ୟକ୍ତିଗତ ଭାବେ ମୁଁ ମର୍ମାହତ । ରାଜା ଭୂମିବୋଲ ଆଦୁଲ୍ୟଦେଜ ତଥା ରାମ 9ଙ୍କୁ ଥାଇଲ୍ୟାଣ୍ଡର ଲୋକ ଗଭୀର ଭାବେ ସମ୍ମାନ କରୁଥିଲେ । ଏହିଭଳି ଏକ ଦୁର୍ଭାଗ୍ୟପୂର୍ଣ୍ଣ ଘଟଣାରେ ତାଙ୍କ ପରିବାର ଏବଂ ହିତାକାଂକ୍ଷୀଙ୍କ ସହିତ ମୁଁ ମର୍ମାହତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭାରତୀୟ ମହିଳା ହକି ଦଳ ସିଡବ୍ଲ୍ୟୁଜି ୨୦୨୨ ରେ ବ୍ରୋଞ୍ଜ ପଦକ ଜିତିବା ପରେ ପ୍ରଧାନମନ୍ତ୍ରୀ ଗର୍ବ ଅନୁଭବ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୨୦୨୨ ରାଜ୍ୟଗୋଷ୍ଠୀ କ୍ରୀଡାରେ ନ୍ୟୁଜିଲ୍ୟାଣ୍ଡକୁ ପରାସ୍ତ କରି ଭାରତୀୟ ମହିଳା ହକି ଦଳ ବ୍ରୋଞ୍ଜ ପଦକ ହାସଲ କରିବା ପରେ ଗର୍ବ ଅନୁଭବ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ହକି ସହିତ ଭାରତର ଏକ ବିଶେଷ ସମ୍ପର୍କ ରହିଛି । ତେଣୁ, ଏହା ନିଶ୍ଚିତ ଯେ ପ୍ରତ୍ୟେକ ଭାରତୀୟ ବ୍ରୋଞ୍ଜ ପଦକ ଜିତିବା ପାଇଁ ଆମର ଅସାଧାରଣ ମହିଳା ହକି ଦଳ ପାଇଁ ଗର୍ବିତ । ବହୁ ବର୍ଷ ମଧ୍ୟରେ ଏହା ପ୍ରଥମ ଥର ପାଇଁ ମହିଳା ଦଳ ସିଡବ୍ଳ୍ୟୁଜି ମଞ୍ଚରେ ଅଛନ୍ତି । ଦଳ ପାଇଁ ଗର୍ବିତ! #Cheer4India”
ଭାରତ-ଚୀନ ସୀମାରେ ସୈନିକ, ଅଞ୍ଚଳବାସୀଙ୍କ ସହିତ ଦୀପାବଳି ପାଳନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସୈନିକମାନଙ୍କ ସହିତ ଦୀପାବଳି ପାଳନ କରିବା ପାଇଁ ହିମାଚଳ ପ୍ରଦେଶର କିନ୍ନୌର ଜିଲ୍ଲାର ଭାରତ-ଚୀନ ସୀମା ନିକଟ ସୁମଡୋ ଅଞ୍ଚଳ ଗସ୍ତ କରିଛନ୍ତି । ପ୍ରଧାନମନ୍ତ୍ରୀ ଏହି ଅବସରରେ ITBPର ଯବାନ ଏବଂ ଭାରତୀୟ ସେନାଙ୍କ ସହିତ ମତବିନିମୟ କରିବା ସଙ୍ଗେ ସଙ୍ଗେ ସେମାନଙ୍କୁ ମିଠା ବାଣ୍ଟିଥିଲେ । ସୈନିକମାନଙ୍କୁ ସମ୍ବୋଧିତ କରି ସେ କହିଥିଲେ ଯେ, 2001 ରୁ ପ୍ରତିବର୍ଷ ଦୀପାବଳିରେ ପ୍ରତ୍ୟକ୍ଷ ଭାବେ ସେ ସଶସ୍ତ୍ର ବଳ କର୍ମଚାରୀଙ୍କ ନିକଟକୁ ଗସ୍ତ କରି ଆସୁଛନ୍ତି । “ସନ୍ଦେଶ2ସୋଲଜର୍ସ” ଅଭିଯାନରେ ସୈନିକମାନଙ୍କୁ ବାର୍ତ୍ତା ପଠାଇବା ପାଇଁ ସେ ନିବେଦନ କରିଥିଲେ । ଏହାକୁ ଦେଶର ଅଧିକାଂଶ ଉତ୍ସାହୀ ଜନତା ସାଦରେ ଗ୍ରହଣ କରି ଆମର ବୀର ଯବାନମାନଙ୍କ ଉଦ୍ଦେଶ୍ୟରେ ବାର୍ତ୍ତା ମାନ ପ୍ରେରଣ କରିଛନ୍ତି ବୋଲି ପ୍ରଧାନମନ୍ତ୍ରୀ ଦର୍ଶାଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଅବସରପ୍ରାପ୍ତ ସେନା କର୍ମଚାରୀଙ୍କ ପାଇଁ ଏକ ପାହ୍ୟା ଏକ ପେନସନ ଯୋଜନା ଲାଗୁ କରିବାକୁ ଦେଇଥିବା ପ୍ରତିଶୃତିକୁ କାର୍ଯ୍ୟକାରୀ କରିବାରେ ସକ୍ଷମ ହୋଇଥିବାରୁ ସେ ଅତ୍ୟନ୍ତ ଆନନ୍ଦିତ । ଏହି ଅବସରରେ ସେନାଧ୍ୟକ୍ଷ ଜେନେରାଲ ଦଳବୀର ସିଂହ ଉପସ୍ଥିତ ଥିଲେ । ସୁମଡୋରୁ ପ୍ରତ୍ୟାବର୍ତ୍ତନ କରିବା ସମୟରେ ପ୍ରଧାନମନ୍ତ୍ରୀ ନିକଟସ୍ଥ ଚାଙ୍ଗୋ ଗ୍ରାମରେ କିଛି କ୍ଷଣ ବିତାଇଥିଲେ । ସେଠାରେ ସେ ଗ୍ରାମବାସୀଙ୍କୁ ଦୀପାବଳିର ଅଭିନନ୍ଦନ ଜଣାଇବା ସହିତ ଛୋଟ ଛୋଟ ପିଲାମାନଙ୍କୁ ମିଠା ବାଣ୍ଟିଥିଲେ ।
ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କଲେ ଟୟୋଟା ଅଧ୍ୟକ୍ଷ ଶ୍ରୀ ଆକିଓ ଟୟୋଟା, ସୁଜୁକି ଅଧ୍ୟକ୍ଷ ଶ୍ରୀ ଓ ସୁଜୁକି

ଟୟୋଟା ଅଧ୍ୟକ୍ଷ ଶ୍ରୀ ଆକିଓ ଟୟୋଟା ଏବଂ ସୁଜୁକି ଅଧ୍ୟକ୍ଷ ଶ୍ରୀ ଓ ସୁଜୁକି ଆଜି ନୂଆଦିଲ୍ଲୀଠାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟି ତାଙ୍କ ସହ ଆଲୋଚନା କରିଛନ୍ତି । ଏହି ଆଲୋଚନା ବେଳେ ଟୟୋଟା-ସୁଜୁକି ସହଭାଗୀତା ଏବଂ ଭବିଷ୍ୟତରେ ହେବାକୁ ଥିବା ପ୍ରଯୁକ୍ତିଗତ ବିକାଶ ସଂପର୍କରେ କଥାବାର୍ତ୍ତା ହୋଇଥିଲା । ଏହି ସହଭାଗୀତା ହେଲେ ଟୟୋଟା ପ୍ରଯୁକ୍ତି ଓ ଉତ୍ପାଦନ କ୍ଷେତ୍ରରେ ବିଶ୍ୱ ନେତୃତ୍ୱ ଗ୍ରହଣ କରିବ । ସୁଜୁକିର ଉତ୍ପାଦନ ଦକ୍ଷତାକୁ ଉପଯୋଗ କରି ଟୟୋଟା ବିଶେଷ କରି ଭାରତରେ କ୍ଷୁଦ୍ର କାର ଉତ୍ପାଦନ କରିବ । ଏହାଫଳରେ ଭାରତର ବୈଷୟିକ ବିକାଶ କ୍ଷେତ୍ରରେ ବୈପ୍ଳବିକ ପ୍ରଗତି ଘଟିବ । ସେମାନଙ୍କ ପାଇଁ ସ୍ଥାନୀୟ ଉତ୍ପାଦକମାନେ ଯନ୍ତ୍ରାଂଶ ଯୋଗାଇ ପ୍ରଯୁକ୍ତି କ୍ଷେତ୍ରରେ ଉକôର୍ଷ ହାସଲ କରିପାରିବେ । ଏହି ସହଭାଗୀତା ମେକ୍ ଇନ୍ ଇଣ୍ଡିଆକୁ ଆଗେଇ ନେବାରେ ସହାୟକ ହେବ ଓ ଦେଶରେ ଯଥେଷ୍ଟ କର୍ମନିଯୁକ୍ତି ସୃଷ୍ଟି କରିବା ସହିତ ଭାରତରୁ ନୂଆ କାରିଗରୀଯୁକ୍ତ କାର ବିଦେଶକୁ ରପ୍ତାନି ହେବାର ନୂତନ ମାର୍ଗ ଉନ୍ମୋଚିତ ହେବ ।
ଲଣ୍ଡନରେ ଆକ୍ରମଣକୁ ପ୍ରଧାନମନ୍ତ୍ରୀଙ୍କ ନିନ୍ଦା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଲଣ୍ଡନରେ ହୋଇଥିବା ଆକ୍ରମଣକୁ ଘୋର ନିନ୍ଦା କରିଛନ୍ତି ଏବଂ ଏହା ଦୁଃଖଦ ଓ ମର୍ମନ୍ତୁଦ ବୋଲି କହିଛନ୍ତି । “ଲଣ୍ଡନରେ ଆକ୍ରମଣ ଦୁଃଖଦ ଓ ମର୍ମନ୍ତୁଦ । ଆମେ ଏହାର ଦୃଢ ନିନ୍ଦା କରୁଛୁ । ଘଟଣାରେ ମୃତ ବ୍ୟକ୍ତିଙ୍କ ପରିଜନଙ୍କ ପ୍ରତି ଗଭୀର ସମବେଦନା ଜଣାଇବା ସହ ଆହତଙ୍କ ଆଶୁ ଆରୋଗ୍ୟ କାମନା କରୁଛି” ବୋଲି ପ୍ରଧାନମନ୍ତ୍ରୀ କହିଛନ୍ତି ।